b'\n_START_ARTICLE_\nImpi Sotavalta\n_START_PARAGRAPH_\nImpi Vellamo Sofia Sotavalta (vuoteen 1906 Richter; 2. toukokuuta 1885 Lemp\xc3\xa4\xc3\xa4l\xc3\xa4 \xe2\x80\x93 4. toukokuuta 1943 Helsinki) oli suomalainen tekstiilitaiteilija._NEWLINE_Sotavalta p\xc3\xa4\xc3\xa4si ylioppilaaksi Tampereen Tytt\xc3\xb6lyseosta 1905, opiskeli Taideteollisuuskeskuskoulussa 1905\xe2\x80\x931910, Helsingin yliopiston piirustussalissa 1906\xe2\x80\x931910, Lehr- und Versucht- Ateliers f\xc3\xbcr angewandte und freie Kunstissa M\xc3\xbcncheniss\xc3\xa4 1913._NEWLINE_H\xc3\xa4n oli piirustuksen ja mallisuunnittelun opettaja Fredrika Wetterhoffin kotiteollisuusopistossa H\xc3\xa4meenlinnassa 1910\xe2\x80\x931912 ja Tampereen k\xc3\xa4sity\xc3\xb6opettajaseminaarissa 1912\xe2\x80\x931916. Suomen K\xc3\xa4sity\xc3\xb6n Yst\xc3\xa4vien suunnittelija 1917\xe2\x80\x931939._NEWLINE_Sotavalta teki yhdess\xc3\xa4 Toini Nystr\xc3\xb6min kanssa vanhojen suomalaisten ryijyjen ty\xc3\xb6piirustusmalliston 1924. H\xc3\xa4n oli modernin suomalaisen ryijytaiteen uranuurtaja ja yksi menestyneimmist\xc3\xa4 ja tunnetuimmista ryijysuunnittelijoistamme 1920- ja 1930-luvuilla. Osallistui lukuisiin n\xc3\xa4yttelyihin ja sai muun muassa Dipl\xc3\xb3me de Collaborateur -palkinnon Barcelonan kansainv\xc3\xa4lisess\xc3\xa4 taideteollisuusn\xc3\xa4yttelyss\xc3\xa4 1929 ja 1. palkinnon Suomen K\xc3\xa4sity\xc3\xb6n Yst\xc3\xa4vien ryijykilpailussa 1932. H\xc3\xa4nen suunnittelemiaan ryijyj\xc3\xa4 oli ja on paitsi suomalaiskodeissa, my\xc3\xb6s esimerkiksi Victoria and Albert -museossa Lontoossa, Designmuseossa, Tampereen kaupunginmuseossa Hatanp\xc3\xa4\xc3\xa4n kartanossa, Presidentinlinnassa, ulkoministeri\xc3\xb6ss\xc3\xa4 ja Tukholman kuninkaanlinnassa. Taideteollisuusmuseossa on talletettuna 244 h\xc3\xa4nen ryijymalliluonnostaan. Sotavalta suunnitteli ryijyjen lis\xc3\xa4ksi muitakin tekstiilej\xc3\xa4 ja esimerkiksi Harjavallan kirkossa on h\xc3\xa4nen suunnittelemansa alttarivaate \xe2\x80\x9dValvokaa ja rukoilkaa\xe2\x80\x9d vuodelta 1925._NEWLINE_Sotavalta matkusteli aikanaan harvinaisen paljon, l\xc3\xa4hes joka kes\xc3\xa4 1920- ja 1930-luvulla matkustan laivalla Saksaan ja sielt\xc3\xa4 junalla It\xc3\xa4vallan tai Ranskan kautta Italiaan. Italiasta k\xc3\xa4sin h\xc3\xa4n k\xc3\xa4vi my\xc3\xb6s Egyptiss\xc3\xa4, Turkissa, Marokossa ja Kanariansaarilla. Italiassa h\xc3\xa4n oleskeli eniten Firenzen l\xc3\xa4hist\xc3\xb6ll\xc3\xa4 ja Caprilla. H\xc3\xa4nell\xc3\xa4 oli hyv\xc3\xa4 kielitaito, sill\xc3\xa4 kotimaisten lis\xc3\xa4ksi h\xc3\xa4n puhui sujuvasti italiaa, espanjaa ja saksaa. Eurooppalaisuudessaan h\xc3\xa4n oli aikalaistensa Tulenkantajien hengenheimolaisia. Matkoiltaan h\xc3\xa4n sai vaikutteita paitsi arabialaisesta mattotaiteesta, my\xc3\xb6s uusimmista eurooppalaisista taidevirtauksista, kubismista ja funktionalismista. Niinp\xc3\xa4 h\xc3\xa4n alkoi jo 1920-luvulla erkaantua perinteisest\xc3\xa4 suomalaisesta ryijytaiteesta ja alkoi uraauurtavasti koko maailmassa suunnitella kubistisia ja funktionalistisia ryijyj\xc3\xa4. H\xc3\xa4n vieraili muun muassa 1930 Tukholman rakennus- ja sisustusn\xc3\xa4yttelyss\xc3\xa4, jonka on sanottu aloittaneen funktionalismin laajamittaisen levi\xc3\xa4misen Pohjoismaihin. 1930-luvulla h\xc3\xa4nen ryijymallinsa muuttuivat yh\xc3\xa4 modernimpaan suuntaan, ja 1930-luvun lopulla h\xc3\xa4n loi niin sanotun val\xc3\xb6\xc3\xb6riryijyn, jossa ei en\xc3\xa4\xc3\xa4 ollut selvi\xc3\xa4 v\xc3\xa4ripintoja, vaan v\xc3\xa4rit olivat vapaasti sekaisin. Val\xc3\xb6\xc3\xb6riryijyst\xc3\xa4 tuli sitten sodan j\xc3\xa4lkeen modernissa suomalaisessa ryijytaiteessa hallitseva tyyppi. Aivan sodan alla marraskuussa 1939 Sotavalta osallistui Suomen K\xc3\xa4sity\xc3\xb6n Yst\xc3\xa4vien n\xc3\xa4yttelyyn Nationalmuseetissa Tukholmassa. Kuningas Kustaa V osti n\xc3\xa4yttelyst\xc3\xa4 Sotavallan suunnitteleman modernin ryijyn \xe2\x80\x9dSilvervide\xe2\x80\x9d. T\xc3\xa4m\xc3\xa4 n\xc3\xa4yttely j\xc3\xa4i Sotavallan viimeiseksi n\xc3\xa4yttelyksi h\xc3\xa4nen elinaikanaan, mutta muutamat ryijyist\xc3\xa4 kiert\xc3\xa4v\xc3\xa4t viel\xc3\xa4kin yli 60 vuotta taiteilijan kuoleman j\xc3\xa4lkeen n\xc3\xa4yttelyiss\xc3\xa4 ymp\xc3\xa4ri maailmaa._NEWLINE_Impi Sotavalta omisti yhdess\xc3\xa4 sisarensa Viena Aaltion kanssa puoliksi kotitalonsa Lemp\xc3\xa4\xc3\xa4l\xc3\xa4n Sotavallan kartanon 1935\xe2\x80\x931942, jolloin h\xc3\xa4n myi osuutensa sisarelleen. Impi Sotavalta kuoli tapaturmaisesti j\xc3\xa4\xc3\xa4ty\xc3\xa4\xc3\xa4n taksin alle Helsingiss\xc3\xa4 Postitalon edess\xc3\xa4 nykyisell\xc3\xa4 Mannerheimintiell\xc3\xa4.'